Document ID: 31999L0047

KOMMISSIONENS DIREKTIV 1999/47/EF
af 21. maj 1999
om anden tilpasning til den tekniske udvikling af Rådets direktiv 94/55/EF om indbyrdes tilnærmelse af medlemsstaternes lovgivning om transport af farligt gods ad vej
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 94/55/EF af 21. november 1994 om indbyrdes tilnærmelse af medlemsstaternes lovgivning om transport af farligt gods ad vej [1], senest ændret ved Kommissionens direktiv 96/86/EF [2], særlig artikel 8, og
ud fra følgende betragtninger:
(1) Bilagene til direktiv 94/55/EF indeholder ADR i den udgave, der er gældende fra den 1. januar 1997, og som senere er offentliggjort på alle sprog [3];
(2) ADR ajourføres hvert andet år, og en ændret udgave heraf er derfor trådt i kraft den 1. januar 1999 med en overgangsperiode frem til den 30. juni 1999;
(3) i medfør af artikel 8 vedtages de ændringer, der måtte være nødvendige for at tilpasse direktivet til den videnskabelige og tekniske udvikling på de af direktivet omfattede områder med henblik på at bringe det i overensstemmelse med de nye regler, efter proceduren i artikel 9;
(4) det er nødvendigt at tilpasse sektoren til de nye ADR-regler og derfor også nødvendigt at ændre bilagene til direktiv 94/55/EF;
(5) de i dette direktiv fastsatte foranstaltninger er i overensstemmelse med udtalelse fra det i artikel 9 i direktiv 94/55/EF omhandlede udvalg;
(6) bilag A og B til den europæiske konvention om international transport af farligt gods ad vej, almindeligvis benævnt ADR, som ændret, bør føjes til direktiv 94/55/EF som bilag A og B og gælde ikke blot for grænseoverskridende transport, men også for transport inden for de enkelte medlemsstater -
UDSTEDT FØLGENDE DIREKTIV:
Artikel 1
Bilagene til direktiv 94/55/EF ændres som følger:
1) I bilag A udgår følgende tekst
[4]
:
"Bilag A omfatter bestemmelserne vedrørende randnumrene 2000 til 3999 i bilag A til den europæiske konvention om international transport af farligt gods ad vej (ADR), som de gælder fra den 1. januar 1997, idet udtrykket "kontraherende part" erstattes med "medlemsstat".
NB:
Udgaver på de officielle fællesskabssprog af 1997-ændringen til den kodificerede udgave fra 1995 af bilag A til ADR vil blive offentliggjort, så snart oversættelserne er foretaget."
Bilag A affattes som anført i bilag A til dette direktiv.
2) I bilag B udgår følgende tekst
[5]
:
"Bilag B omfatter bestemmelserne vedrørende randnumrene 10000 til 270000 i bilag B til den europæiske konvention om international transport af farligt gods ad vej (ADR), som de gælder fra den 1. januar 1997, idet udtrykket "kontraherende part" erstattes med "medlemsstat".
NB:
Udgaver på de officielle fællesskabssprog af 1997-ændringen til den kodificerede udgave fra 1995 af bilag B til ADR vil blive offentliggjort, så snart oversættelserne er foretaget."
Bilag B affattes som anført i bilag B til dette direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden den 1. juli 1999. De underretter straks Kommissionen herom.
Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.
Artikel 3
Dette direktiv træder i kraft dagen efter offentliggørelsen i De Europæiske Fællesskabers Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 21. maj 1999.

Labels: 7
8
15